“การบินไทย” แจงสมาชิก-ผู้ถือบัตรไม่ต้องยื่นขอรับชำระหนี้ ยันรักษาสิทธิฯลูกค้าตามปกติ
"การบินไทย" แจงสมาชิก-ผู้ถือบัตรไม่ต้องยื่นขอรับชำระหนี้ ยันรักษาสิทธิฯลูกค้าตามปกติ
15 มิ.ย. 2563

บริษัท การบินไทย จำกัด (มหาชน) หรือ THAI เปิดเผยว่า ตามที่บริษัทฯ ได้เข้าสู่กระบวนการฟื้นฟูกิจการ และศาลล้มละลายกลางได้กำหนดวันนัดไต่สวนคำร้องขอฟื้นฟูกิจการของบริษัทฯ ในวันที่ 17 สิงหาคม 2563
โดยหากไม่มีการคัดค้านคำร้องขอฟื้นฟูกิจการจากเจ้าหนี้หรือผู้ทำแผน ศาลล้มละลายกลางจะมีคำสั่งให้บริษัทฯ ฟื้นฟูกิจการพร้อมทั้งแต่งตั้งผู้ทำแผนและผู้บริหารแผนเพื่อกำกับดูแลการฟื้นฟูกิจการให้เป็นไปตามเป้าหมายนั้น
ทั้งนี้ บริษัทฯ จึงได้รวบรวมรายชื่อของเจ้าหนี้ ซึ่งมีทั้งเจ้าหนี้การเงิน และเจ้าหนี้กระทำการให้แก่ศาล เพราะบริษัทฯ ตระหนักถึงความสำคัญของลูกค้าและ คู่ค้าที่ให้การสนับสนุนบริษัทฯ ด้วยดีมาโดยตลอด และมีความจริงใจที่จะให้ลูกค้าและคู่ค้าได้รับทราบถึงกระบวนการฟื้นฟูกิจการ และการดำเนินงานต่างๆ ของบริษัทฯ โดยทั่วกัน
อย่างไรก็ดี จากกรณีที่ลูกค้าอาจได้รับประกาศจากศาลล้มละลายกลางในเรื่องดังกล่าว และมีกระแสข่าว รวมทั้งความคิดเห็นเกี่ยวกับสิทธิประโยชน์และผลกระทบที่อาจเกิดขึ้นกับลูกค้าผู้มีอุปการคุณนั้น เพื่อให้เกิดความเข้าใจที่ถูกต้อง
โดยบริษัทฯ ขอชี้แจงว่าลูกค้าที่เป็นเจ้าหนี้กระทำการ ได้แก่ ลูกค้าที่เป็นสมาชิกสะสมไมล์รอยัล ออร์คิด พลัส และลูกค้าที่ถือบัตรโดยสารของการบินไทย ไม่จำเป็นต้องยื่นคำขอรับชำระหนี้ต่อเจ้าพนักงานพิทักษ์ทรัพย์ แต่อย่างใด
ทั้งนี้ เพราะบริษัทฯ มีความมุ่งมั่นที่จะดำเนินการตามนโยบายในการอำนวยความสะดวกและรักษาสิทธิประโยชน์ให้แก่ลูกค้าเช่นเดิม เมื่อบริษัทฯ สามารถกลับมาดำเนินธุรกิจได้ตามปกติภายใต้กระบวนการฟื้นฟูกิจการ
ส่วนลูกค้าที่ขอคืนค่าบัตรโดยสารนั้น บริษัทฯ จะได้กำหนดนโยบายร่วมกับผู้ทำแผนที่ศาลจะได้แต่งตั้งเพื่อลดภาระไม่ให้ลูกค้าต้องเสียเวลาและค่าใช้จ่ายในการยื่นขอรับชำระหนี้ โดยบริษัทฯ จะแจ้งยืนยันในรายละเอียดให้ทราบต่อไป
ทั้งนี้ ลูกค้า และผู้โดยสารสามารถดูรายละเอียดเกี่ยวกับสิทธิประโยชน์การแลกไมล์สะสม การใช้บัตรโดยสารที่ท่านยังคงถืออยู่ และการขอคืนค่าบัตรโดยสารได้ที่เว็บไซต์ thaiairways.com